Творы Якуба Коласа перыяду ваеннага ліхалецця – даволі значная частка літаратурнай спадчыны беларускага песняра. На трагічныя падзеі, выкліканыя вайной, на гераічную барацьбу Чырвонай Арміі, на шырокі партызанскі рух беларускага народа супраць акупантаў Якуб Колас адгукаўся мастацкім словам. Гэта было вострае, палымянае публіцыстычнае слова, з дапамогай якога пісьменнік услаўляў мужнасць і гераізм савецкіх воінаў і народных мсціўцаў, працаўнікоў тылу, мудра павучаў, што кожны павінен не шкадаваць сіл, каб хутчэй наблізіць перамогу.